**Likumprojekta “Grozījumi likumā “Par radiācijas drošību un kodoldrošību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā „Par radiācijas drošību un kodoldrošību”” (turpmāk – likumprojekts) mērķis ir pārņemt Padomes 2013. gada 5. decembra direktīvas 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom (turpmāk – Direktīva 2013/59/Euratom) prasības, kā arī precizēt prasības, kas noteic kompetenču sadalījumu attiecībā uz preču drošuma kontroli no radiācijas drošības viedokļa.  Likumprojekta paredzamais spēkā stāšanās laiks – pēc apstiprināšanas Saeimā.  Pārejas noteikumu 2.4, 2.5, 2.6, 2.7, 2.8 un 2.9 punktos noteikto prasību spēkā stāšanās laiks – 2021. gada 1. janvāris. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts sagatavots, lai nodrošinātu:  1)  Direktīva 2013/59/Euratom prasību pārņemšanu;  2) Ministru kabineta 2018. gada 4. janvāra sēdes protokollēmuma “Likumprojekts “Grozījumi Preču un pakalpojumu drošuma likumā”” (prot. Nr. 1 3.§) 3. punkta izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā „Par radiācijas drošību un kodoldrošību” (turpmāk – Likums) noteiktas pamatprasības aizsardzībai pret jonizējošo starojumu, nosacījumi licenču izsniegšanai darbībām ar jonizējošo starojuma avotiem un darbību ar jonizējošā starojuma avotiem reģistrēšanai, darba vadītāja un darbinieku pamatpienākumi, prasības darbībām ar radioaktīvajiem atkritumiem.  2013. gadā 5. decembrī tika pieņemta Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem. Prasības, kas izriet no Direktīvas 2013/59/Euratom normatīvajos aktos Eiropas savienības dalībvalstīm bija jāpārņem līdz 2018. gada 6. februārim. Attiecīgi Likumā nepieciešams iekļaut atsevišķas prasības, tai skaitā definīcijas, lai pārņemtu Direktīvas 2013/59/Euratom prasības. Stājoties spēkā Direktīvai 2013/59/Euratom, spēku zaudēja piecas esošās direktīvas (Direktīva 89/618/Euratom[[1]](#footnote-2), Direktīva 90/641/Euratom[[2]](#footnote-3), Direktīva 96/29/Euratom[[3]](#footnote-4), Direktīva 97/43/Euratom[[4]](#footnote-5) un Direktīva 2003/122/Euratom[[5]](#footnote-6)), kuru prasības jau iepriekš bija pārņemtas Latvijas normatīvajos aktos. Atbilstoši 2018. gada 23. februāra veiktajām notifikācijām par Direktīvas 2013/59/Euratom nacionālajiem izpildes pasākumiem ir veikts ieraksts Valsts izpildes pasākumu paziņošanas sistēmā, attiecīgi Direktīva 2013/59/Euratom šobrīd pārņemta daļēji. Pēc grozījumu veikšanas Likumā, plānots izstrādāt grozījumus radiācijas drošību jomu regulējošajos normatīvajos aktos, lai pilnībā pārņemtu Direktīvas 2013/59/Euratom prasības.  Atbilstoši Likuma 4. pantam valsts uzraudzību un kontroli radiācijas drošības un kodoldrošības jomā nodrošina Valsts vides dienesta Radiācijas drošības centrs (turpmāk – VVD RDC). Likuma 5. pantā ir uzskaitītas VVD RDC galvenās funkcijas, tajā skaitā, izsniegt licences darbībām ar jonizējošā starojuma avotiem un reģistrēt darbības ar šiem avotiem; uzturēt reģistru par darbiniekiem, kuru darbs saistīts ar jonizējošā starojuma avotiem, arī to apstarošanu; nodrošināt jonizējošā starojuma avotu uzskaiti un datu bāzes par jonizējošā starojuma avotiem uzturēšanu u.c. Likumprojekta 3. punkts paredz papildināt VVD RDC galvenās funkcijas, nosakot, ka turpmāk VVD RDC būs jāapzina tādas darbības, kurās izmanto dabā sastopamus radioaktīvus materiālus, kas var izraisīt nodarbināto vai iedzīvotāju apstarošanu; kā arī jāizstrādā vadlīnijas operatoriem darbam ar jonizējošā starojuma avotiem.  Likuma 9. pantā noteikts pienākumu sadalījums starp pārbaudēs iesaistītajām institūcijām. Lai nodrošinātu preču drošuma kontroli no radiācijas drošības viedokļa, Likuma 9. pantu nepieciešams papildināt, nosakot kompetentās iestādes, kas tirdzniecības vietās veiks preču drošuma kontroli, gadījumos, kad ir pamatotas aizdomas, ka precēs radioaktivitātes līmenis neatbilst normatīvo aktu prasībām.  Ministru kabineta 2002. gada 9. aprīļa noteikumos Nr. 149 “Noteikumi par aizsardzību pret jonizējošo starojumu” (turpmāka – MK noteikumi Nr. 149) no 9. – 9.11 punktam šobrīd ir noteikta radiācijas drošības ekspertu un radiācijas drošības un kodoldrošības ekspertu sertificēšanas kārtība. Lai sakārtotu MK noteikumus Nr. 149 un padarītu tos vieglāk uztveramus, nepieciešams izstrādāt jaunus Ministru kabineta noteikumus, kas noteiks kārtību radiācijas drošības ekspertu un radiācijas drošības un kodoldrošības ekspertu sertificēšanai. Līdz ar iepriekšminēto Ministru kabineta noteikumu izstrādi, tiks izslēgti MK noteikumu Nr. 149 9. – 9.11 punkti. Neskatoties uz to, ka šobrīd MK noteikumos Nr. 149 ir noteikta kārtība radiācijas drošības ekspertu un radiācijas drošības un kodoldrošības ekspertu sertificēšanas kārtība, jāatzīmē, ka spēkā esošais deleģējums Likuma 3. panta trešajā daļā ir vispārīgs, un konkrēti nenoteic Ministru kabinetam tiesības noteikt ekspertu sertificēšanas kārtību. Likumā nepieciešams iekļaut jaunu deleģējumu, lai izstrādātu iepriekšminētos Ministru kabineta noteikumus, nosakot termiņu, kad Ministru kabinetam jāizdod noteikumi, kas noteiks kārtību radiācijas drošības ekspertu un radiācijas drošības un kodoldrošības ekspertu sertificēšanai.  Likumprojekts nosaka vispārīgas prasības aizsardzībai pret jonizējošā starojuma.  **Likumprojekta mērķis ir** precizēt normatīvajos aktos esošās prasības, kā arī ieviest jaunas prasības, atbilstoši Direktīvā 2013/59/Euratom noteiktajam. Papildus Direktīvas 2013/59/Euratom prasību pārņemšanai, ievērojot Ministru kabineta 2018. gada 4. janvāra sēdes protokollēmuma “Likumprojekts “Grozījumi Preču un pakalpojumu drošuma likumā”” (prot. Nr. 1 3. §) 3. punktā noteikto, likumprojekts ietver prasības, kas nosaka kompetenču sadalījumu attiecībā uz preču drošuma kontroli no radiācijas drošības viedokļa.  Papildus likumprojektā ietverts jauns deleģējums radiācijas drošības ekspertu un radiācijas drošības un kodoldrošības ekspertu sertificēšanas kārtībai.  **Lai sasniegtu minētos mērķus**, Likumā izdarāmi grozījumi attiecībā uz:  - definīcijām – likumprojektā iekļautas definīcijas, attiecībā uz apstarošanai pakļautu darbinieku, darbinieku apstarošanu, dozas limitu, jonizējošā starojuma avotu, radioaktīvo vielu, slēgtu starojuma avotu, kā arī vides radiācijas monitoringu;  - VVD RDC funkciju papildināšanu – likumprojekts noteic, ka VVD RDC izsniedz radiācijas drošības, kodoldrošības un medicīnas fizikas eksperta sertifikātu; apzina tādas darbības, kurās izmanto dabā sastopamus radioaktīvus materiālus, kas var izraisīt darbinieku vai iedzīvotāju apstarošanu; veicina iedzīvotāju izglītošanu par radiācijas drošības un kodoldrošības jautājumiem; izstrādā vadlīnijas operatoriem darbam ar jonizējošā starojuma avotiem.  - prasībām attiecībā uz finanšu nodrošinājumu darbībām ar slēgtiem starojuma avotiem. Ievērojot Direktīvas 2013/59/Euratom 87. panta b) apakšpunktā noteikto, ES dalībvalstīm ir jāveic atbilstoši pasākumi ar finansiālu nodrošinājumu, kas būtu piemērots konkrētajam starojuma avotam un šī starojuma avota drošai pārvaldībai, gadījumos, kad starojuma avots kļūst par lietošanā neesošu starojuma avotu, tostarp gadījumos, kad operators kļūst maksātnespējīgs vai pārtrauc uzņēmējdarbību. Likumprojektā norādīts finanšu nodrošinājuma mērķis, kā arī noteikti gadījumi, kad piemērojama finanšu nodrošinājuma izmaksa. Lai nodrošinātu finanšu nodrošinājuma prasību ieviešanu likumprojektā iekļauts deleģējums Ministru kabineta noteikumu izstrādei, kas noteiks finanšu nodrošinājuma apmēra aprēķināšanas kārtību, finanšu nodrošinājuma minimālo un maksimālo summu; kārtību, kādā iesniedz, pagarina un atjauno finanšu nodrošinājumu. Ministru kabineta noteikumus paredzēts izstrādāt līdz 2021. gada 1. janvārim. Likumprojekts paredz, ka prasības attiecībā uz finanšu nodrošinājumu tiks piemērotas no 2021. gada 1. janvāra. Operatoriem, kuriem licences izsniegtas līdz 2021. gada 1. janvārim, finanšu nodrošinājums jāiesniedz VVD RDC sešu mēnešu laikā, sākot ar 2021. gada 1. janvāri. Stājoties spēkā prasībām attiecībā uz finanšu nodrošinājumu operatoriem, licences saņemšanai, tiks noteikts pienākums iesniegt VVD RDC finanšu nodrošinājumu, tādejādi jau sākotnēji garantējot uzņemto saistību izpildi.  - prasībām attiecībā uz apzinātu iedzīvotāju apstarošanu nemedicīniskā attēlveidošanas nolūkā. Ievērojot Direktīvas 2013/59/Euratom 22. pantā noteikto ES dalībvalstīm jānodrošina tādu darbību apzināšana, kuras ietver cilvēku apstarošanu nemedicīniskā attēlveidošanas nolūkā. Atbilstoši Direktīvā 2013/59/Euratom noteiktajam, darbības, kuru laikā plānots veikt cilvēku apzinātu apstarošanu nemedicīniskā nolūkā, ir jābūt pamatotai un jāsaņem licence darbībām ar jonizējošā starojuma avotiem.  - kompetentās iestādes noteikšanu preču drošuma kontrolē no radiācijas drošības viedokļa. Likumprojekta 5. punktā noteikts, ka preču drošuma kontroli tirdzniecības vietās veiks Patērētāju tiesību aizsardzības centrs (turpmāk – PTAC) sadarbībā ar VVD RDC, gadījumos, kad ir pamatotas aizdomas, ka precēs radioaktivitātes līmenis neatbilst normatīvo aktu prasībām. Vienlaikus likumprojektā noteikts, būvizstrādājumu uzraudzību atbilstoši radiācijas drošības prasībām veic PTAC sadarbībā ar VVD RDC atbilstoši normatīvajiem aktiem par būvizstrādājumu tirgus uzraudzības kārtību. Pēc grozījumu veikšanas Likumā plānots izstrādāt grozījumus MK noteikumos Nr. 149, nosakot prasības preču radioaktīvajam piesārņojumam, vienlaikus precizējot sadarbības mehānismu starp PTAC un VVD RDC, kā arī plānots izstrādāt grozījumus Ministru kabineta 2014. gada 25. aprīļa noteikumos Nr. 156 “Būvizstrādājumu tirgus uzraudzības kārtība” (turpmāk – MK noteikumi Nr. 156), precizējot prasības attiecībā uz būvdarbu veicēju, preču radioaktīvo piesārņojumu un radiācijas drošības prasībām attiecībā uz būvizstrādājumiem.  Papildus iepriekšminētajiem grozījumiem, likumprojektā iekļauts deleģējums radiācijas drošības ekspertu un radiācijas drošības un kodoldrošības ekspertu sertificēšanas kārtībai.  Šobrīd radiācijas drošības ekspertu un radiācijas drošības un kodoldrošības ekspertu sertificēšanas kārtība ir noteikta MK noteikumos Nr. 149. MK noteikumi Nr. 149 izstrādāti, tajos iekļaujot prasības aizsardzībai pret jonizējošo starojumu atbilstoši radiācijas drošības un kodoldrošības pamatprincipiem, kā arī jonizējošā starojuma dozu limitus attiecībā uz iedzīvotājiem. Vienlaikus MK noteikumos Nr. 149 ietvertas prasības arī attiecībā uz radiācijas drošības eksperta un radiācijas drošības un kodoldrošības ekspertu sertificēšanas kārtību. Lai sakārtotu normatīvajā aktā ietvertās prasības un padarītu tās skaidrākas, plānots veikt grozījumus MK noteikumos Nr. 149 no tiem izslēdzot 9. – 9.11 punktā noteiktās prasības attiecībā uz radiācijas drošības ekspertu un radiācijas drošības un kodoldrošības ekspertu sertificēšanas kārtību. Likumprojektā noteikts, ka Ministru kabinetam līdz 2020. gada 1. janvārim jāizdod Ministru kabineta noteikumi, kas nosaka radiācijas drošības ekspertu, radiācijas drošības un kodoldrošības ekspertu un medicīnas fizikas ekspertu sertificēšanas kārtību un kārtību, kādā izsniedz un reģistrē sertifikātu, pagarina tā termiņu un anulē to, kā arī sertificēto personu darbības uzraudzības kārtību, eksperta atzinuma saturu un tajā ietvertās minimālās prasības.  Papildus iepriekšminētajam, likumprojektā ietvertas prasības attiecībā uz darbībām ar jonizējošā starojuma paziņošanu. Pēc grozījumu izdarīšanas likumā, paredzēts, ka sākot ar 2021. gada 1. janvāri spēkā stāsies prasība, kas noteiks, ka atsevišķām darbībām ar jonizējošā starojuma avotiem nebūs nepieciešams saņemt reģistrācijas apliecību vai licenci. Lai normatīvajos aktos ieviestu prasības attiecībā uz darbībām ar jonizējošā starojuma paziņošanu, pēc grozījumu veikšanas likumā plānots izstrādāt grozījumus Ministru kabineta 2015. gada 22. decembra noteikumos Nr. 752 “Kārtība, kādā licencē un reģistrē darbības ar jonizējošā starojuma avotiem” (turpmāk – MK noteikumi Nr. 752). |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM) un VVD RDC. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un**  **administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) vairāk kā 1000 operatori, kuri veic darbības ar jonizējošā starojuma avotiem.  2) četri operatori, kuru īpašumā vai valdījumā ir slēgti starojuma avoti un uz kuriem attieksies prasības par finanšu nodrošinājumu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam regulējumam nebūs ietekmes uz tautsaimniecību.  Likumprojektā ietvertās prasības attiecībā uz paziņojumu, iesniegumu reģistrācijas apliecības vai iesniegumu licences saņemšanai un tam pievienoto pielikumu un dokumentu iesniegšanu elektroniski tiešsaistes režīmā Valsts vides dienesta informācijas sistēmā būtiski samazinās administratīvo slogu operatoriem.  Likumprojektā ietvertās prasības attiecībā uz finanšu nodrošinājumu pastiprina operatoru atbildību par jonizējošā starojuma avotu apsaimniekošanu atbilstoši normatīvo aktu prasībām.  Likumprojekts administratīvo slogu var radīt operatoriem, kuriem atbilstoši likumprojekta 10. pantā noteiktajam, būs jāsaņem kredītiestādes izsniegta pirmā pieprasījuma garantijas vēstule vai apdrošinātāja izsniegta apdrošināšanas polise, kurā ietverta apdrošinātāja neatsaucama apņemšanās izmaksāt apdrošināšanas atlīdzību pēc VVD RDC pirmā pieprasījuma.  Operatoru skaits, uz kuriem sākot ar 2021. gada 1. janvāri tiks piemērotas prasības attiecībā uz finanšu nodrošinājumu: viens operators ar 1. kategorijas avotu; divi operatori ar 2. kategorijas avotu; viens operators ar 3. kategorijas avotu.  Avotu skaits, uz kuriem tiks attiecinātas prasības attiecībā uz finanšu nodrošinājumu: 1. kategorijā ir viens avots, 2. kategorijā ir divi avoti, 3. kategorijā ir viens avots. Kopā – 4 jonizējošā starojuma avoti. |
| 3. | Administratīvo izmaksu monetārs novērtējums | Administratīvo izmaksu monetāro novērtējumu aprēķina pēc šādas formulas:  C = (f x l) x (n x b), kur  **C** – iesniegto finanšu nodrošinājumu uzskaites un apkopošanas izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu likumprojektā paredzēto finanšu nodrošinājuma sagatavošanu (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2017. gadā tā bija 915,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 5,72 *euro*/stundā;  **l** – laika patēriņš, kas nepieciešams, lai veiktu finanšu nodrošinājuma sagatavošanu – 40 stundas;  **n** – jonizējošā starojuma avotu skaits – 4 (anotācijas II. sadaļas 2. punkts);  **b** – biežums finanšu nodrošinājuma sagatavošanai – reizi trīs gados.  Aprēķins: (5,72 x 40) x (4 x 0,3) = 228,8 x 1,2 = 274,56 *euro/vienu reizi trīs gados (kopā visiem 4 avotiem)*.  Pārrēķinot administratīvās izmaksas uz katru avotu skaitu – tās sastāda 68,64 *euro*/ vienam avotam (*vienu reizi trīs gados*). |
| 4. | Atbilstības izmaksu monetārs novērtējums | Izvērtējot Valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – LVĢMC), kas ir radioaktīvo atkritumu glabātavas “Radons” apsaimniekotājs un VVD RDC, kas atbilstoši Likuma 4. pantam veic valsts uzraudzību un kontroli radiācijas drošības un kodoldrošības jomā, sniegto informāciju par izmaksām, kādas varētu rasties iestājoties finanšu nodrošinājuma gadījumam, secināms, ka uz jonizējošā starojuma avotu var attiecināt minimālo finanšu nodrošinājuma apmēru – 10 312 *euro* gadā, pieņemot, ka operatoram ir viens jonizējošā starojuma avots.  VARAM, nosakot finanšu nodrošinājuma apmēra aprēķināšanas kārtību, izvērtēja:  1) Ministru kabineta 2002. gada 19. marta noteikumus Nr. 129 “Prasības darbībām ar radioaktīvajiem atkritumiem un ar tiem saistītajiem materiāliem” ietvertās prasības attiecībā uz radioaktīvo atkritumu drošu apsaimniekošanu;  2) Ministru kabineta 2013. gada 3. septembra noteikumus Nr. 752 “Valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" maksas pakalpojumu cenrādis”;  3) VVD RDC sniegtos datus par operatoriem un jonizējošā starojuma avotiem, uz kuriem tiks attiecinātas prasības par finanšu nodrošinājumu;  4) LVĢMC sniegtos datus par iespējamajām izmaksām iestājoties finanšu nodrošinājuma gadījumam;  Atbilstoši VVD RDC sniegtajai informācijai minimālais jonizējošā starojuma avotu skaits vienam operatoram ir viens, maksimālais – pieci.  Pēc VARAM un LVĢMC novērtējuma finanšu nodrošinājuma apmērs varētu sastādīt aptuveni 10 312*euro*.  Izmaksu novērtējumu aprēķina pēc šādas formulas:  (A + B) x C, kur  A – transportēšanas izmaksas Latvijas teritorijā (aizbraukšanu uz objektu un jonizējošā starojuma avota transportēšana uz radioaktīvo atkritumu glabātavu "Radons") – 3 000 *euro*;  B – izmaksas, kas saistītas ar transportdokumentu sagatavošanu, iepakošanu, marķēšanu, mērījumu veikšanu un radioaktīvo atkritumu uzglabāšanu specializētajā uzglabāšanas konteinerā vienam avotam, kā arī radioaktīvās kravas pavadīšana, kas atkarīga no ceļā pavadītā laika – 7 312 *euro*;  C – jonizējošā starojuma avotu skaits - 1.  Aprēķins: (3 000 + 7 312) x 1 = 10 312 *euro*  Izmaksas ir atkarīgas no finanšu nodrošinājuma veida (bankas garantija vai apdrošināšana) un starp operatoru un apdrošinātāju vai banku noslēgto līgumu.  Finanšu nodrošinājums vērtējams kā samērīgs un efektīvs ekonomiskais instruments potenciālo vides piesārņojumu novēršanai un mazināšanai. |
| 5. | Cita informācija | Papildus izmaksas valsts budžetam var rasties gadījumā, ja Latvija nenodrošinās Direktīvas 2013/59/Euratom pārņemšanu Latvijas tiesību aktos un Eiropas Komisija tādā gadījumā ierosinās pārkāpuma procedūru, lietu nododot Eiropas Savienības Tiesai. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Pēc grozījumu veikšanas Likumā plānots izstrādāt grozījumus MK noteikumos Nr. 149, nosakot prasības preču drošuma kontrolei, precēm, kurām radioaktivitātes līmenis neatbilst normatīvos aktos noteiktajām prasībām, vienlaikus precizējot sadarbības mehānismu starp PTAC un VVD RDC, kā arī plānots izstrādāt grozījumus MK noteikumi Nr. 156, precizējot prasības attiecībā uz būvdarbu veicēju, preču radioaktīvo piesārņojumu un radiācijas drošības prasībām attiecībā uz būvizstrādājumiem.  Ievērojot, ka likumprojektā iekļauts jauns deleģējums – radiācijas drošības ekspertu un radiācijas drošības un kodoldrošības ekspertu sertificēšanas kārtībai, plānots izstrādāt jaunus Ministru kabineta noteikumus un veikt grozījumus MK noteikumos Nr. 149, izslēdzot no tiem normas attiecībā uz radiācijas drošības ekspertu un radiācijas drošības un kodoldrošības ekspertu sertificēšanas kārtību, kas noteiktas no 9. – 9.11 punktam.  Pēc grozījumu veikšanas Likumā plānots izstrādāt grozījumus MK noteikumi Nr. 752, nosakot prasības attiecībā uz darbību ar jonizējošā starojuma avotu paziņošanu, paziņojuma iesniegšanas kārtību, kā arī nosakot prasības attiecībā uz licencēšanas kārtību darbībām ar medicīniskām un nemedicīniskām radioloģiskām ierīcēm, apzināti apstarojot cilvēku nemedicīniskā attēlveidošanas nolūkā. |
| 2. | Atbildīgā institūcija | VARAM, VVD RDC |
| 3. | Cita informācija | Nav. |

|  |  |  |  |  |  |  |
| --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | |
| 1. | Saistības pret Eiropas Savienību | | Likumprojektā tiek pārņemtas Padomes 2013. gada 5. decembra direktīvas 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom.  Atbilstoši Direktīvas 2013/59/Euratom 106. pantā noteiktajam dalībvalstīm šīs direktīvas prasības bija jāpārņem līdz 2018. gada 6. februārim. Ievērojot, ka Direktīva 2013/59/Euratom noteiktajā termiņā pilnībā nav pārņemta, Likumprojektā ietvertajām prasībām jāstājas spēkā pēc apstiprināšanas Saeimā. | | | |
| 2. | Citas starptautiskās saistības | | Nav. | | |
| 3. | Cita informācija | | Nav. | | |
|  | | | | | |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Padomes 2013. gada 5. decembra direktīvas 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom. | | | |
| A | | B | | C | D |
| Direktīvas 2013/59/Euratom 4. panta 36. punkts | | Likumprojekta 2. panta pirmā daļa (Likuma 1.panta 12.punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 58. punkts | | Likumprojekta 2. panta pirmā daļa (Likuma 1.panta 13.punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 23. punkts | | Likumprojekta 2. panta pirmā daļa (Likuma 1.panta 14.punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 75. punkts | | Likumprojekta 2. panta otrā daļa (Likuma 1.panta 3. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 78. punkts | | Likumprojekta 2. panta ceturtā daļa (Likuma 1.panta 8. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 90. punkts | | Likumprojekta 2. panta piektā daļa (Likuma 1.panta 94. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 4. panta 32. punkts | | Likumprojekta 2. panta piektā daļa (Likuma 1.panta 11. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 23. pants | | Likumprojekta 4.panta trešā daļa (Likuma 5. panta 18. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 22. panta 2. un 4. punkts | | Likumprojekta 9. panta sestā daļa (Likuma 11. panta trešās daļas 6. un 7. punkts). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 87. panta b) apakšpunkts | | Likumprojekta 11. pants (Likuma IV1nodaļa). | | Pārņemts pilnībā | Projekts stingrākas prasības neparedz. |
| Direktīvas 2013/59/Euratom 9. panta 2. punkts | | Likumprojekta 12. pants (Likuma 17. panta pirmā daļa). | | Pārņemts pilnībā | Projekts stingrākas prasības neparedz. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalīb­valstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | * Direktīvas 2013/59/Euratom 103. panta 1. punktā noteikta prasība par valstu rīcības plānu izstrādi, lai novērtu ilgtermiņa riskus, ko rada apstarošana no radona mājokļos, publiski pieejamajās ēkās un darba vietās. 2018. gada 3. jūlijā Ministru kabineta sēdē tika izskatīts informatīvais ziņojums “Par radona gāzes mērījumu rezultātiem un turpmāko rīcību radona gāzes monitoringa nodrošināšanai Latvijā” (Protokols Nr. 31 28. §). Atbilstoši informatīvajā ziņojumā minētajam, Latvijā veikto pētījumu rezultātā konstatēts, ka radona gāzes vidējā koncentrācija ir zem noteiktā radona gāzes koncentrācijas līmeņa ēkās (300 Bq/m3) un zem noteiktā pieļaujamā radona līmeņa dzeramajā ūdenī (100 Bq/l). Ievērojot veikto pētījumu rezultātus, secināms, ka Latvijai nav nepieciešams izstrādāt radona gāzes rīcības plānu, kā tas noteikts Padomes 2013. gada 5. decembra Direktīvas 2013/59/Euratom 103. pantā. Plānots, ka VVD RDC atkārtotu pētījumu radona gāzes koncentrācijas līmeņa noteikšanai mājsaimniecībās, publiski pieejamās ēkās un darba vietās veikt no 2030. gada līdz 2031. gadam. * Līdz ar Direktīvas 2013/59/Euratom spēkā stāšanos, tika atceltas piecas citas direktīvas (Direktīva 89/618/Euratom[[6]](#footnote-7), Direktīva 90/641/Euratom[[7]](#footnote-8), Direktīva 96/29/Euratom[[8]](#footnote-9), Direktīva 97/43/Euratom[[9]](#footnote-10) un Direktīva 2003/122/Euratom[[10]](#footnote-11)), kuru prasības ir pārņemtas Likumā, MK noteikumos Nr. 149, MK noteikumos Nr. 752, Ministru kabineta 2014. gada 19. augusta noteikumos Nr. 482 “Noteikumi par aizsardzību pret jonizējošo starojumu medicīniskajā apstarošanā”, Ministru kabineta 2013. gada 12. novembra noteikumi Nr. 1284 “Darbinieku apstarošanas kontroles un uzskaites kārtība”. * Lai pilnībā pārņemtu Direktīvas 2013/59/Euratom prasības, plānots izdarīt grozījumus arī MK noteikumos Nr. 149, MK noteikumos Nr. 752 un Ministru kabineta 2014. gada 19. augusta noteikumos Nr. 482 “Noteikumi par aizsardzību pret jonizējošo starojumu medicīniskajā apstarošanā”. * Atbilstoši Eiropas Atomenerģijas kopienas dibināšanas līguma (Euratom līgums) 33. pantam likumprojektu nepieciešams saskaņot ar Eiropas Komisiju (trīs mēnešu termiņš). | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. Ieinteresētajām personām bija tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | Likumprojekts un tā anotācija 2019. gada \_\_\_.\_\_\_\_\_\_\_\_ievietoti VARAM tīmekļvietnē, sadaļā “Sabiedrības līdzdalība” (pieejams: <http://www.varam.gov.lv/lat/lidzd/pazinojumi_par_lidzdalibas_iesp/>.)  Likumprojekts un tā anotācija 2019. gada \_\_\_.\_\_\_\_\_\_\_\_ nosūtīti izskatīšanai darba grupai, kas apstiprināta ar VARAM 2015. gada 7. aprīļa rīkojumu Nr. 104 “Par patstāvīgās darba grupas radiācijas drošības jomā izveidošanu”. |
| 3. | Sabiedrības līdzdalības rezultāti | - |
| 4. | Cita informācija | Nav. |

|  |  |  |  |
| --- | --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | | Projekta izpildē iesaistītās institūcijas | VARAM, VVD RDC, Patērētāju tiesību aizsardzības centrs. |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ievērojot plānotās izmaiņas Likuma 9. pantā attiecībā uz kompetentās institūcijas noteikšanu preču drošuma kontrolei no radiācijas drošības viedokļa, projekta izstrādē iesaistīto institūciju funkcijas tiks papildinātas, nosakot institūciju uzdevumus un atsevišķas prasības attiecībā uz preču drošuma kontroli no radiācijas drošības viedokļa.  Likumprojekts neparedz jaunu institūciju izveidi, likvidāciju vai reorganizāciju. |
| 3. | | Cita informācija | Nav. |

Vides aizsardzības un

reģionālās attīstības ministrs K. Gerhards

Balode 67026490

[zita.balode@varam.gov.lv](mailto:zita.balode@varam.gov.lv)

1. Padomes 1989. gada 27. novembra direktīvas 89/618/Euratom par plašas sabiedrības informēšanu par veicamajiem veselības aizsardzības pasākumiem un par rīcību radiācijas avārijas gadījumā. [↑](#footnote-ref-2)
2. Padomes 1990. gada 4. decembra direktīvas 90/641/Euratom par to viesdarbinieku darba aizsardzību, kuri, darbojoties kontrolētajās zonās, ir pakļauti jonizējošā starojuma riskam. [↑](#footnote-ref-3)
3. Padomes 1996.gada 13.maija direktīvas 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām. [↑](#footnote-ref-4)
4. Padomes 1997. gada 30. jūnija direktīvas 97/43/Euratom, ar ko paredz personu veselības aizsardzību pret jonizējošā starojuma kaitīgo iedarbību saistībā ar ārstnieciski diagnostisko apstarošanu un atceļ direktīvu 84/466/Euratom. [↑](#footnote-ref-5)
5. Padomes 2003.gada 22.decembra direktīvas 2003/122/EAEK par slēgtu augstas radioaktivitātes starojuma avotu un bezīpašnieka jonizējošā starojuma avotu kontroli. [↑](#footnote-ref-6)
6. Padomes 1989. gada 27. novembra direktīvas 89/618/Euratom par plašas sabiedrības informēšanu par veicamajiem veselības aizsardzības pasākumiem un par rīcību radiācijas avārijas gadījumā. [↑](#footnote-ref-7)
7. Padomes 1990. gada 4. decembra direktīvas 90/641/Euratom par to viesdarbinieku darba aizsardzību, kuri, darbojoties kontrolētajās zonās, ir pakļauti jonizējošā starojuma riskam. [↑](#footnote-ref-8)
8. Padomes 1996.gada 13.maija direktīvas 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām. [↑](#footnote-ref-9)
9. Padomes 1997. gada 30. jūnija direktīvas 97/43/Euratom, ar ko paredz personu veselības aizsardzību pret jonizējošā starojuma kaitīgo iedarbību saistībā ar ārstnieciski diagnostisko apstarošanu un atceļ direktīvu 84/466/Euratom. [↑](#footnote-ref-10)
10. Padomes 2003.gada 22.decembra direktīvas 2003/122/EAEK par slēgtu augstas radioaktivitātes starojuma avotu un bezīpašnieka jonizējošā starojuma avotu kontroli. [↑](#footnote-ref-11)